કુંભ : આ સપ્તાહે શરૂઆતના ચરણમાં જમીન મિલકતના દસ્તાવેજો, ભાગીદારીના કરારો અથવા સંયુક્ત સાહસો સંબંધિત કોઈપણ કાગળો પર સહીસિક્કા કરવામાં કાળજી રાખવી. શરૂઆતમાં તન અને મનનું સ્‍વાસ્‍થ્‍ય સારૂં રહેશે પરંતુ સપ્તાહના મધ્યમાં કામના ભારણ અને દોડધામના કારણે આપ શારીરિક અને માનસિક થાક અનુભવશો. ત્યારે આપને યોગ અને ધ્ચાન દ્વારા શાંતિ લાગશે. પૂરતો આરામ નહીં કરો તો તબિયત બગડવાની શક્યતા છે. ખાવાપીવામાં પણ ખાસ ધ્યાન રાખવું. શક્ય હોય તો કોઈ એકાંત સ્થળે થોડો સમય પસાર કરવો. નવા પ્રોજક્ટવર્ક કે અસાઈન્મેન્ટના કારણે માનસિક બોજો રહેશે. વિદ્યાર્થીઓને અભ્યાસખંડમાં પ્રેરણાત્મક મહાપુરુષો અને સર્ટિફિકેટો લટકાવીને રાખવાથી આપને પૉઝિટીવ ઉર્જા મળશે. ઉત્તરાર્ધના સમયમાં ભાગ્યનો સાથ મળતા તમે આગળ વધશો અને આર્થિક ફાયદો થશે. જોકે નોકરિયાતોને હાલમાં સાવચેતી રાખવી જરૂરી છે. હિતશત્રુઓ સક્રીય થઈ શકે છે. વિવાહિત જાતકોને શ્વસુરપક્ષના લોકો સાથે મળવાનું થાય તેમજ તેમના તરફથી લાભ થાય. આ સમયમાં આપ અજીર્ણ, ગેસ જેવી સમસ્યાથી પીડાશો. કોઈ જૂના મિત્ર સાથે અચાનક મુલાકાત અથવા ફોન પર વાત થતા આપ ભૂતકાળમાં સરી પડશો. વિકએન્ડમાં આપ કામની ઝંઝાળમાંથી છૂટી પરિવાર અને માતા-પિતા સાથે લાંબા પ્રવાસે કે યાત્રાધામની મુલાકાતે જાવ તેવી શક્યતા છે.